Зэи ящыгъупщэркъым
Ди газетым зэрытетащи, Абхъазым ТекIуэныгъэр къызэрихьрэ илъэс илъэс 20 зэрырикъум иращIэкIыну дауэдапщэхэм хэту, ди республикэм щыхьэщIащ ди къуэшхэм я лIыкIуэхэр, журналистхэр. Гупым я пашэт Кавказ Ищхъэрэм хуиIэ пыщIэныгъэхэмкIэ АР-м и президентым и лIыкIуэ Чамагуа Лалэ. Налшык къэкIуэн и пэ къихуэу, хьэщIэхэр Къэрэшей-Шэрджэс, Адыгэ республикэхэм щыIащ.
Абхъаз Республикэм и Парламентым и депутат, Лъэпкъ шынагъуэншагъэмрэ зыхъумэжыныгъэмкIэ комитетым и унафэщI, Абхъазым и лIыхъужь Авидзбэ Фазлибей жиIащ:
— ТекIуэныгъэр къызэрытхьрэ илъэс 20 щрикъум ирихьэлIэу, ди щхьэр мафIэм щыхэлъым зыкъытщIэзыгъэкъуа ди къуэшхэм я деж дыкIуэу иджыри зэ фIыщIэ яхуэтщIыну пщэрылъ къытщищIащ ди республикэм и президент Анкваб Александр. Гузэвэгъуэ къыщыттепсыхэм ди къуэшхэм утыку дыкъранакъым, ди бын, ди щхьэ жамыIэу, псэемыблэжу къыткъуэуващ. Куэдым я псэр щIатащ ди щIэблэм гъащIэ яIэным, ди лъэпкъым и щхьэхуитыныгъэр къэзэуным. Дэ а щIалэхэм хуабжьу дрогушхуэ, а Iуэхум ди зэкъуэшыныгъэр нэхъ быдэж ещI. Ди щхьэр фхудогъэлъахъшэ, зэрылъэпкъыу фIыщIэ хэха фхудощI.
ДАХ-м Хамэ къэрал къикIыжа ди лъэпкъэгъухэм ядэIэпыкъунымкIэ и комитетым и тхьэмадэ ГуэбэщIыкI Владимир псалъэ щратым, жиIащ мыпхуэдэ зэIущIэхэр зэрымыяпэр, Абхъазым и лIыхъужьхэр ящымыгъупщэу, пщIэ лей хуащIу, ягъэлъапIэу ди къуэшхэр къызэрыткIэлъыкIуэр.
— Дуней псом ягъэщIагъуэ Абхъазым текIуэныгъэр къызэрихьар, абыхэм къагъэсэбэпа Iэмалхэр яфIэтелъыджэу ядж, къахутэ. Абы теухуауэ сэ жысIэнур зыщ: зэкъуэшыгъэ нэхъыфI зыри щыIэкъым. Узэкъуэтмэ — улъэщщ. Абхъазыр щхьэхуит къэщIыжыным лъэпкъ 21-рэ хэтащ. ЦIыху Iущ гуэрым жиIэгъауэ щытащ: «ЛIыхъужь зимыIэ лъэпкъыр насыпыншэщ, тIуащIэу насыпыншэщ зи лIыхъужьыр зыхуэмыгъэфIыр, ар зымылъытэр, зымыщIэжыр». Абхъазыр къэрал насыпыфIэщ. Къэбэрдей-Балъкъэрым исхэм къабгъэдэкIыу фIыщIэшхуэ яхузощI къызэрытхуеблэгъам, дазэрыщымыгъупщэм папщIэ. Тхьэм фригъэфIакIуэ, махуэфIи махуаи дызэкъуэвгъэт! — жиIащ нэхъыжьыфIым.
Зауэм и гуащIэгъуэм хэта Адлейбэ Зураб къыхигъэщащ Къэбэрдей-Балъкъэрым и къуэ пажэхэм щытыкIэ гугъум къызэрырашар, я къару, я псэ емыблэжу щIэгъэкъуэн яхуэхъуахэм, щхьэузыхь захуэзыщIахэм я фэеплъым хуащI пщIэр зэрыгъунэншэр.
— Дэ зыри тщыгъупщэнукъым! Тхьэм фиузэщI, лъэпкъ узыншэ фыхъу! — жиIащ Зураб и псалъэхэм я кIэухыу.
Къэбэрдей-Балъкъэрым къыхуеблэгъа хьэщIэхэр Арщыдан, Нарткъалэ, Бахъсэн щIыналъэхэм кIуащ икIи Абхъазым и щхьэхуитыныгъэм зи псэр щIэзыта щIалэхэр къызыхэкIа лъэпкъхэм, я адэ-анэхэм иджыри зэ фIыщIэ хуащIри, илъэс тIощI и пэкIэ къахьа текIуэныгъэр щагъэлъапIэкIэ хэтыну ирагъэблэгъащ. Абы къищынэмыщIауэ, хьэщIэхэм удз гъэгъахэр тралъхьащ Куржы-Абхъаз зауэм хэкIуэда ди щIалэхэм я фэеплъым. Генерал-лейтенант Сосналы СулътIанрэ цIыхубэ тхакIуэ Нало Зауррэ я сынхэм Iэ далъащ.
* * *
КъыкIэлъыкIуэ махуэм Абхъазым къикIа лIыкIуэхэр Къэбэрдей Адыгэ Хасэм и хьэщIэщым ирагъэблагъэри, журналистхэр зыгъэпIейтей упщIэ зыбжанэкIэ зыхуагъэзащ.
Къэбэрдей Адыгэ Хасэм и тхьэмадэ, «Адыгэ псалъэ» газетым и редактор нэхъыщхьэ ХьэфIыцIэ Мухьэмэд зэIущIэр къызэIуиха нэужь, хьэщIэхэр хигъэгъуэзащ лъэпкъ газетхэр зэрылажьэм, Адыгэ Хасэм зэфIигъэкI Iуэхухэм.
Абхъазым и Iэтащхьэм пщэрылъ къащищIа къалэныр зэрагъэзащIэм и гугъу щищIым, Чамагуа Лалэ жиIащ текIуэныгъэр къызэрахьрэ илъэс 20 щрикъум ирихьэлIэу а гуфIэгъуэр яIэтынымкIэ щIэгъэкъуэнышхуэ яхуэхъуа лъэпкъхэм я унэ ихьэурэ фIыщIэ хуащIыныр, абы хэта щIалэхэм я адэ-анэхэм быныфI зэрагъэсар иджыри зэ жраIэныр я къалэну къызэралъытар.
— Кавказ Ищхъэрэм щыщу дэ къытщхьэщыжа щIалэхэр къызыхэкIа лъэпкъ, республикэ псоми дыкIуэурэ дащIэупщIэну, ди деж щытхуэхьэщIэну едгъэблэгъэну ди мурадщ, — къыхигъэщащ Лалэ.
ЛIыкIуэхэм зэрыжаIамкIэ, ахэр унагъуэ зыбжанэм щыIэну хунэсащ.
— Дауи, тыншкъым зи бын зауэм хэкIуэда адэ-анэхэм я нэгу уиплъэну. Къуаншагъэ зылэжьам дрещхьу, ди щхьэр ехьэхауэ дахуоблагъэри, фIыщIэ мыухыр яхудощI, апхуэдэ бын зэрагъэсам, езыхэм апхуэдиз лIыгъэ къазэрылъыкъуэкIам папщIэ. Хуабжьу гъэщIэгъуэн тщыхъуащ унагъуэ гуэр къызэрытпежьар: «Ди къуэр къэтэджыжа къытфIощI фэ фыщытлъагъукIэ, Алыхьым и фIыщIэщ фэ фыкъызэрелар». Лъэпкъым и зэхэщIыкIыр зэрыкуур къегъэлъагъуэ а зым, — къыддогуашэ хьэ- щIэр.
ХьэфIыцIэ Мухьэмэд щIэупщIащ Сирием къыщыхъуа зауэм я щхьэр къыхахыу, АбхъазымкIэ зыунэтI ди лъэпкъэгъухэм я Iуэхур зыIутым. Абхъазым и ЛIыхъужь Эшбэ Вячеслав жиIащ республикэм и Президентым и нэIэ щIэту а Iуэхур зэрекIуэкIыр. «Абхъазым къекIуэлIэжахэм я нэхъыбэм щыпсэун иратащ, адрейхэр хьэщIэщхэм, зыгъэпсэхупIэхэм зэкIэ щIэсщ. Ахэр ирагъаджэ, зрагъэгъэпсэху, Апсным и псэукIэм хагъэгъуазэ. Иджыри унагъуи 150-рэ къэкIуэжыну зэрызагъэхьэзырам и хъыбар зэхэтхащ», — къыхигъэщащ абы.
Куржымрэ Абхъазымрэ иджыкIэ зэхуаIэ щытыкIэм и гугъу щащIым, ди къуэшхэм жаIащ лъэпкъым и гум IэпапIэ фIыцIэу къытена гуауэм и джэрпэджэжыр нобэр къыздэсым я Iум ткIыбжьу зэритыр.
Щомахуэ Залинэ.
